Rev 18 | `AON | STEP | Douk enyudok nyanakuk aria eik yatigu kupainyi ensel nyakutukuk iruhw heven nyabuhi. Enyen douk nyarao debeinyi big aria enyenyih rupeh hatrugun abom aria ihigunum agundok atap gor nakusuk.\nDebeiburi Wabur Babilon Bananukuk Jurug\n1 Douk enyudok nyanakuk aria eik yatigu kupainyi ensel nyakutukuk iruhw heven nyabuhi. Enyen douk nyarao debeinyi big aria enyenyih rupeh hatrugun abom aria ihigunum agundok atap gor nakusuk. 2 Aria enyen nyahwar debeg nyakri,\n“Abrudok wabur Babilon nyeigur nyato iruhw aburi douk\nbananukuk jurug! Ababur bananukuk!\nAria douk ababur batogur yoweiburi wabur um\neshudok ihishmorim sagabehos shuni warehos shuni ogwuhudok\nyoweiguhwi hwanabosusih abom iri armiguhw hwupeum.\n3 Um maresh? Sabaishi arpesh shape ihigos-morim nahobigos iri shawok okwokwibar wainibar abar.\nAbrudok abar douk shakri wobuwobren baraen um\nokwokwih yoweihi aih um shani okwok shenek wehrur um.\nEshesh douk shatik arpesh shape Babilon iri esheshih yoweihi aih aria shagipeshesh shenekeh.\nAria amudok ihim-morim king hape agundok atap iri\nhani abrudok waburishi arpesh shenek wehrur um.\nAria eshudok douk shenek bisnis agundok atap iri\nsharao debeibori utabor um ehudok yoweihi aih douk\neshudok shape abrudok wabur iri shape shenekeh iri.”\n4 Aria eik yemnek kupaihi mah gani iruhw heven. Aria enyudok nyeyagwrehi iri nyakri,\n“Ipak eikishi arpesh, ipak pukutukuk abrudok wabur\naria putogrukuk um mare puni\nabrudok waburishi arpesh punek eshudok yoweishi inahos eshesh shape shenekesh iri.\nIpak pukutubur-ukuk um ipak mare pumnek debeiri eriger douk ta eshesh shumnekar iri.\n5 Um maresh? Eneshenesh yoweishi inahos\neshesh shape shenekesh iri douk\nsabaishi abom shape kabi waripak kwagit nyubuhas kwoshem um.\nAria eshesh shakus shato gani iruhw heven\naria Iruhin natrish aria anan urkum moromesh.\n6 Ipak padukemesh eshudok eneshenesh yoweishi inahos\nokwok kwape kwenekesh iri douk sabaishi abom.\nDouk namudok aria ipak ta pushanom-umok wosik atin\nokwokwish yoweishi inahos aria peshopokesh shutoumok.\nOkwok kwabadig nubutibari abar bor kap aria ipak pabarah.\nDouk namudok aria ipak wata pubodig nubutibari abar\nnamudok atin aria pukok kwubarah um\nkwumnek arudokmori atin debeiri eriger\nokwok kwenek ipak pemnekar iri.\nAria pushopokor rutoumok shopunek.\n7 Okwok douk kwatuk okwokwin nyeigur nyato iruhw\naria kwenek eneshenesh yoweishi inahos douk\nokwok mishin nyakitak um kwunekesh iri.\nAria okwok nyeigur nyato iruhw kworao debeinyi amaen wosikumok um eshudok yoweishi inahos douk\nriguk okwok kwape kwenekesh iri.\nAria okwok numun nanagunukuk aria kwakri,\n‘Eik yape debeikwi kwin!\nEik kabi douk raminen madae nugokuk uwe um.\nAria eik ta mare enen amaen nyutogrume aria nyuneke ireh.\nAdur atin ta uwok!’\n8 Douk namudok aria atuh nyumnah meyoh\nsabaishi yoweishi abom eshudok ta shutogurum abrudok wabur. Eshudok yoweishi inahos douk eshudok.\nEneheneh yoweihi arugeh ta hutogrumesh aria ta shureh debeg.\nAria debeirubi nyurub ta besh aria nyih shopunek ta hunish.\nUm maresh? Debeini Iruhin apa nenek skelumesh\naria nawanamesh eneshenesh yoweishi inahos\neshesh shenekesh iri douk dodogowini abom.\n9 “Aria amudok king hape agundok atap iri hani okwudok armatok shenek wehrur um aria shenek sabaishi eneshenesh yoweishi shopunek. Aria amam ta hutiku nyih hunuk aria nyugus supe sukih aria amam ta hurepok yowiyokuk. 10 Amam ta hunogugur abom um arudok debeiri eriger douk okwok kwemnekor iri aria ta hiyotu rougun aria hupe hukri,\n‘O giha-mobur abrudok nyeigur nyato iruhw maburi wabur Babilon!\nGiha-umep ipak arpesh pape abrudok dodogowiburi wabur iri! Douk banab nyutob, atin aua meyoh\naria ipak pemnek debeiri eriger jurug um\neneshenesh yoweishi inahos ipak pape penekesh iri!’”\n11 “Aria eshudok arpesh douk shape shenek bisnis agundok atap iri ta urkwip purum abrudok wabur aria esheshiruh aparuh ta yoweruh aria shupe shureh. Um maresh? Ta mare wata enesh kupaishi arpesh shutor anah esheshih jah, uwok. 12 Ta mare enesh arpesh shutor ahudokmori jah. Gol iri siliwa, shuni yopubori utabor, buni yopubi abom weiyoub douk shatarub debeibori utabor iri. Shuni yopihi abom shigorihwihi rupeh huni eneh biyag yomogih owishiborihi rupeh, huni eneh yopihi abom wogeruhihi rupeh. Huni ihigosmorim rowos douk seisik yopuri unar wosik iri, suni ihishmorim eshudok douk shenekesh enen mahin douk shahwaren um elefan iri enyenyiruh naruh iri. Shuni eshudok douk shenekesh agusudok rowos douk shatoragos debeibori utabor iri, shuni eshudok douk shenekesh enen akitohinyi kapa nyeigurinum bras iri. Shuni eshudok douk shenekesh ainab iri, shuni eshudok yopishi abom douk shenekesh anabor yopubori utabor iri. 13 Eshudok shuni ahudokmori jah shopunek. Enyudok shanyoh iri rowog sinamon, nyuni enesh eshudok kabi douk yabro um, shuni enesh eshudok douk shesheh sheisik wosik iri. Shuni enyudok yopinyi sanda douk shahwaren um mer iri, shuni anas gris douk shahwaras um frankinsens iri. Eshudok shuni wain iri arudok sharah iri wel, shuni sabainyi abom plaua, shuni wit douk kabi douk rais um. Shuni bulmakauhos iri sipsip iri hwosahos shuni wilkarahos, shuni arpesh douk wata shape sharahaen iri. Eshudok douk shape shakamum kupaishi shenekumesh mour meyoh iri. Eshudok ihishmorim shuni arpesh ▼\n▼ 18:13 Enesh arpesh shape shakamum kupaishi shenekumesh mour meyoh iri. Kupaishi arpesh apa shatorish utabor kabi douk apak mator enesh eshudok shakus stuahas iri um.\nta mare wata shutorish atin, uwok.\n14 “Aria eshudok douk shenek bisnis iri ta shukripok namudok shukri, ‘Eshudok eneshenesh ihishmorim douk nyak mishin nyakitakumesh um nyuraesh iri douk shanak shawishuk. Aria nyakish yopishi eshudok douk shatorish debeibori utabor iri shani eneshenesh yopishi eshudok douk shatrugun abom iri shopunek douk shanak shawishuk. Aria nyak ta mare wata nyutrish atin!’ 15 Aria eshudok douk shenek bisnis um shonakam um eneshenesh eshudok aria shatorish sabaibori utabor eshudok arpesh shape abrudok wabur Babilon iri ta shunogugur abom um arudok debeiri eriger douk ta abrudok waburishi arpesh shumnekar iri. Aria eshesh ta shunak shiyotuwi rougun aria ta shupe shurepobur. 16 Aria ta shukri,\n‘O giha mobur atubur abrudok nyeigur\nnyato iruhw mobur iri wabur!\nSeiwok ababur bananek yopihi abom shigorihwihi rupeh hani sabaihi owishiborihi rupeh shopunek.\nAria banaginohw gol rani yopubori abom utabor\nbani weiyoub douk shatorish debeibori utabor iri!\nEshudok eshesh douk shatrugun abom iri.\n17 Aria wata shopunek banab meyoh nyutob, atin aua meyoh\naria ihishmorim eneshenesh eshudok douk\nshatorish debeibori utabor iri wata shanak shawishuk.’”\n“Aria sabaimi hasuhw bodaeg kroruhiyor douk wahur youg iri hani sabaishi pasindia douk shator kroruhiyor aria sharahaen shanak kupairubi warub iri, hani amudok henek mour kroruhiyor iri, shani ihishmorim arpesh douk apa shenek esheshin mour youg iri eshesh ihishmorim ta shiyotuwi rougun um abrudok wabur Babilon. 18 Aria abudok nyutob ta shiyotu shutik wabur nyih hunubur aria nyugwus sukitak suto obi nyutob, eshesh ta shukri, ‘Douk madae anabur wabur bape agundok atap iri bupe kabi abrudok nyeigur nyato iruhw aburi wabur um uwe, uwok meyoh!’ 19 Aria eshesh ta shuhur nyupruk ▼\n▼ 18:19 Enyudok baraen um shunuwatom nyupruk barag um douk sheneken um shakri shiyabigesh um esheshiruh aparuh yoweruh abom um agundok abrudok wabur bananukuk um.\nshunuwatom baragos aria ta shupe shureh debeg shukri,\n‘O giha-mobur atubur abrudok wabur!\nEshudok ihishmorim arpesh douk shogrem kroruhiyor iri\nsharao sabaibori utabor abrudok wabur.\nIpak pakri giha mobur abrudok wabur. Um maresh?\nDouk banab nyutob, atin aua meyoh abrudok waburish\nihishmorim eneshenesh yopishi eshudok shanak shawishuk!\n20 Aria ipak enselahos pape iruhw heven iri\npuni ipak Iruhin ananish arpesh,\npuni ipak aposel douk Iruhin nagraehep um\npunak pukripesh ananin baraen iri,\npuni ipak profet douk pakripesh\nIruhin nakripep-enyi baraen iri,\nipak ihishmorim ta punadudareh.\nUm maresh? Iruhin nenek kwotimabur\naria nawanamobur yoweishi inahos abrudok wabur\naria bemnek debeiri eriger um agundok\nseiwok ababur barik benek ipak pemnek debeiri eriger um.’”\n21 Douk enyudok baraen nyanak nyatuhuk aria eik yatik enen dodogowinyi abom ensel nyohur onok debeikwi burbuduk ▼\n▼ 18:21 Enyudok baraen douk nyakrium okwudok debeikwi burbuduk iri douk nyakrium anam takweimi utom douk eshesh shape shemakwiyesh urubit wit um shaworishat um.\nnyawashok kwagrukuk youg aria nyakri,\n“Ta shuwashak abrudok debeiburi wabur Babilon bugrukuk debeg atin gani atap\nkabi eik yawashok okwudok burbuduk kwagrukuk um.\nAria arpesh ta mare wata shutrubur atin, uwok.\n22 Aria eshudok kabi douk gitahas-umori esheshih meh\nhuni eneshenesh douk shabirakesh shenek yopugi musik iri,\nshuni buwaen iri aruruh esheshih meh\nta mare wata shumnekeh atin abrudok wabur, uwok!\nAria shopunek, eshudok douk shadukemesh um\nshunek enenyenen mour iri ta mare wata shutrish atin.\nAria amudok utom douk arpesh shape shakwum shaworish urubit wit iri shopunek\nta mare wata shumnekam miyagwreh atin abrudok wabur, uwok.\n23 Aria nyih lamhosih ta mare wata shutrish atin.\nAria eshudok arpesh douk shakri shunaraum iri esheshih meh shopunek ta mare shumnekeh atin.\nAria riguk arpesh shape shenek bisnis abrudok wabur\naria sharao sabaibori utabor\naria shatogur debeishi nyeiguhw abom shato-umeshi.\nAria douk uwok. Aria eshudok arpesh shape abrudok wabur iri\nshenek anaruh subagwiruh aria shenek rohw um\nihishmorim arpesh douk shape ihigos-morim nahobigos iri.\n24 Aria Iruhin natik um abrudok wabur benek yoweishi inahos\nbabo amam profet hani sabaishi Iruhin ananish arpesh shagok.\nDouk namudok aria baraen abrudok wabur banasuwen.\nAria ihishmorim arpesh douk\nkupaishi shaesh shagok iri shopunek,\nbaraen douk nyanak um abrudok atubur wabur banasuwen.”